譜樂歌
作者：趙由濟
朝代：宋

paragraphs: 悠悠我祖，始於軒轅。
既歷高陽，秩秩大猷。
爰自伯益，舜賜皂斿。
中衍仕商，造父御周。
征彼徐方，營營有功。
邑於趙城，大河之東。
建仕晉國，耿光其封。
成宣諭日，畏夏愛冬。
岸賈作難，嬰臼立孤。
襄子始大，常山得符。
於赫烈侯，懋建丕圖。
肅侯武靈，兆配有虞。
西漢子都，生長河間。
暨於唐末，今族居燕。
卜遷大梁，世系綿綿。
厚德豐功，宜永其傳。
中罹多難，西歷江沱。
眷焉吾族，豐水居多。
百川有源，衆條有柯。
庸修家牒，克俾無訛。
顧及伯仲，憂患更多。
瞻歎古烈，自憐其生。
厥生豈偶，三辰垂精。
德業未進，敢不戰兢。
我心伊何，當念於初。
感彼霜露，愴然躊躇。
奉先如在，宗戚相依。
椿臺萱草，高堂可娛。
惟忠惟孝，立身有本。
嗟爾後進，朂哉自勉。
萬有能銷，期道無泯。
溫恭朝夕，云胡不謹。
顯親揚名，俾昌俾熾。
善保家聲，期於不替。
尚念前人，留心譜系。
受天之慶，爰及苗裔。